
2. Allocutiones 
SS. D. N. Pii IX. Papae habite in Consistorio secreto die 31. Oct. 1866.. 


acceptae a P. T. Nuntiatura Apostolica Viennensi. 
Allocutio I. 


intuitu aerumnarum, quibus premitur Ecclesia Dei in Italia unita, sonat ita: 
Venerabiles Fratres! 

Non semel, Venerabiles Fratres! afflictas jamdiu in Italia sanctissimae nostrae religio- 
nis res, gravissimasque Nobis et Apostolieze Sedi a Subalpino Gubernio illatas injurias, tum No- 
stris Litteris in lucem editis, tum variis Allocutionibus in hoc amplissimo "Vestro consessu ha- 
bitis, pro Nostri Apostolici muneris offieio deploravimus, ac vel facile intelligitis, quanto in dies 
conficiamur moerore, cum videamus, idem Gubernium majore quotidie impetu catholicam Eccle- 
siam, salutares ejus leges, sacrosque ministros indesiuenter impetere. Etenim proh dolor! Sacrorum 
Antistites, et intergerrimi utriusque Cleri viri, et alii honestissimi catholici cives, nulla religionis, 
justitiae, ac vel ipsius humanitatis ratione habita, ab ipso Gubernio magis in dies vel in exili 
um ejecti, vel in carcerem detrusi, vel ad coactum domicilium damnati, indignis quibusque modis 
vexati, Dioeceses cum maximo animarum damno suis orbatae pastoribus, Virgines Deo sacrae 
a propriis Monasteriis expulsae, et ad mendicitatem redactae, Dei Templa violata, episcopalia Cle- 
ricorum Seminaria clausa, miserae juventutis institutio christianae disciplinae erepta, erroris, et 
iniquitatis magistris commissa, et Ecclesiae patrimonium usurpatum ac distractum. 

Cum autem Gubernium idem, ecclesiasticis despectis censuris, ac justissimis Nostris, 
et Venerabilium Fratrum Sacrorum in Italia Antistitum reclamationibus plane spretis, plures 
constituerit leges catholicae Ecclesiae, ejusque doctrinae, juribusque maxime adversas, et ic- 
circo a Nobis damnatas, non dubitavit quoque de civili, uti appellant, matrimonio legem ferre, 
quae non solum catholicae doctrinae, verum etiam civilis societatis bono summopere adversatur. 
Hac enim lege matrimonii Sacramenti dignitas, et sanctitas proculcatur, ejusque institutio ever- 

titur, ac turpissimus fovetur concubinatus. Namque inter fideles matrimonium esse non potest, 

quin uno eodemque tempore sit Sacramentum, ideoque ad Ecclesiae potestatem omnino spectat 
ea omnia decernere, quae ad matrimonii Sacramentum possunt pertinere, 

Atque etiam idem Gubernium manifeste laedens publicae Consiliorum Evangelicorum 
professionis statum, qui in Ecclesiae Dei semper viguit et vigebit, planeque contemnens maxima 
beneficia Regularium Ordinum, qui a Sanctis viris fundati, et ab Apostolica Sede probati tot 
gloriosis laboribus, ac piis, utilibusque operibus de christiana, civili, ac litteraria republica opti- 
me sunt meriti, minime reformidavit legem sancire, qua in omnibus regionibus sibi subjectis 
omnes utriusque sexus Religiosas Familias'suppressit, earumque omnia, et alia multa Ecclesiae 
bona sibi usurpavit, ac dividenda constituit, Antequam vero in possessionem Venetae Provincie 
pedem poneret, ad illas quoque regiones eadem decreta et easdem leges extendere non dubita- 
vit, et Conventionem a Nobis eum Carissimo in Christo Filio Nostro Francisco Josepho Austriz 
Imperatore initam ibi penitus delendam, ac nullam vim nullumque robur habere contra omnes 
leges et jura decrevit. 

Itaque juxta gravissimum Nostri apostolici ministerii officium in hoc nobillissimo Ve- 
stro conventu iterum pro Religione, pro Ecclesia, sacrisque ejus legibus, pro hujus Petri Cathe- 
drae juribus et auctoritate Pontificiam Nostram vocem attollimus, et omnia et singula, que sive 
in his, sive in aliis rebus ad Ecclesiam, ejusque jura pertinentibus contra ipsam Ecclesiam, et 
ilius jura ac leges a Subalpino Gubernio, et ab inferioribus quibuscumque Magistratibus de- 
creta, gesta et attentata sunt, vehementissime querimur et reprobamus. Ac decreta ipsa cum 
omnibus inde sequutis Auctoritate Nostra Apostolica abrogamus, ac nullius prorsus roboris et 
valoris fuisse et fore declaramus. Ipsi autem illorum auctores, qui christiano nomine gloriantur, 
meminerint, ac serio considerent, se misere incidisse in censuras, poenasque spirituales, quas A- 
postolicae Constitutiones, et Oecumenicorum Conciliorum Decreta in Ecclesiae jurium invasores 
ipso facto incurrendas infligunt. 

Nostis autem, Venerabiles Fratres, quomodo quidam homines callidi Nobis objiciant, 
et ad eorum arbitrium perperam interpretentur Benedictionem, quam Italiae impertivimus, ubi 
nullis certe Nostris meritis, sed inscrutabili Dei judicio ad hanc Apostolicam Sedem evecti 
veniae pacisque verba pro Nostra in Pontificiae Ditionis populos caritate sponte emisimus. Equi- 
dem Nos, de universi Dominici gregis bono veraque felicitate vehementer solliciti, tunc Italiae 
bene precantes a Deo humiliter impenseque efflagitavimus, ut eam ab impendentibus malis libe- 
raret, utque pretiosissimum catholicae fidei donum in Italia majorem in modum vigeret, ac 
morum honestas, justitia, caritas, omnesque christianae virtutes quotidie magis efflorescerent. 
Atque etiam nunc haud omittimus ferventissimas Deo semper adhibere preces, ut catholicos 
Italiae populos propitius eripiat a tot ac tantis omnis generis calamitatibus, quibus Italiae mo- 
deratorum, et multiformis persecutionis opera misere opprimuntur, ac divexantur. In primis vero 
clementissimum Dominum exoramus, ut eosdem Italiae populos czlesti sua ope adjuvet et robo- 
ret, quo in divina sua fide et religione stabiles et immoti permaneant, et christina fortitudine 
tot adversa ac plane tristia ferre ac tolerare possint. 

Desipiunt vero qui ex hoc inferunt, et exposcere non desinunt, ut Nos per apertis- 
simam injustitiam, pluribus Pontificiae Nostrae Ditionis provinciis jam spoliati, civilem Nostrum 
et Apostolicae hujus Sedis principatum ejuremus. Quisque certe videt, quam injusta, et quam 
perniciosa Ecclesiae sit hujusmodi petitio. Singulari enim Divinae providentiae 
consilio, veluti alias innuimus, factum est, ut, Romano Imperio everso, et in plura 
regna diversasque ditiones diviso, Romanus Pontifex in tanta Regnorum varie- 
tate ac praesenti humano societatis statu civilem suum principa- 
tum haberet,quo nulli unquam civili potestati subjectus omni libertate 
supremam suam auctoritatem jurisdictionemque in universam Ec- 
clesiam sibi a Christo Domino divinitus collatam exerceat; ac fide- 
lesipsiusPontificis decretis monitis mant atis plena conscientiae 
tranquillitate et fiducia obsequantur, acquiescant; quin unquam 
vel leviter suspicari queant, ipsius Pontificis acta alicujus Principis ci- 
vilisque potestatis voluntati et impulsui esse ullo modo obnoxia") Nos itaqne 
civilem Principatum divinoProvidentiae consilio in bonum universalis Ecclesiae constitutum non solum 
renunciare haud possumus, verum etiam omnia ipsius civilis Principatus jura debemus strenue 
tueri ac defendere, et saerilegam Sanctae Sedis provinciarum usurpationem vehementer expostu- 
lare, veluti saepe expostulavimus, et hac quoque occasione etiam atque etiam expostulamus et 
reclamamus. Omnes autem agnoscunt, quanto studio sacrorum catholici orbis Antistites civilem No- 
strum et hujus Apostolicae Sedis principatum tum voce, tum scriptis propugnaverint, ac decla- 
raverint, eumdem principatum in praesenti potissimum rerum mundanarum conditione necessa- 
rium omnino esse ad plenam Romani Pontifieis in universo catholico grege pascendo libertatem 
tuendam et vindicandam, quae cum totius Ecclesiae libertate est plane conjuncta. 

Neque hujusmodi homines verentur clamitare, Nos debere cum Italia, scilicet cum 
nostrae religionis hostibus, qui Italiam se constituere jactant, in gratiam redire. Sed quomodo 
Nos, qui sanctissimae religionis, salutarisque doctrinae, ac virtutis justitiaeque assertores et 
vindices constituti omnium salutem procurare debemus, eum iis convenire unquam possumus, 
qui sanam non sustinentes doctrinam, ef a veritate auditum avertentes a Nobis fugiunt, ac ne 
ilis quidam Nostris desideriis et postulationibus obsequi voluerunt, quae eo spectabant, ut tot 
in Italia Dioeceses pastorali orbatae solatio et praesidio suos haberent Episcopos? 

Utinam vero ii omnes, qui Ecclesiam, Nos, et hanc Apostolicam Sedem tam vehemen- 
ter oppugnant, oculos animumque in veritatem justitiamque intendentes aliquando illuminentur, 
et resipiscant, ac in se reversi, et animarum suarum bono consulentes salutari poenitentia ad- 
ducti ad Nos venire contendant. Nihil certe Nobis gratius esse posset, quam Evangelici Patris 
more et exemplo illis occurrere, eosque complecti summopere in Domino gaudentes, quod filii 


*) Passum hunc firmius memoriaewimprimant, qui de necessitate patrimonii S, Petri nedum plenam as- 
secuti cognitionem. Red. Cur. 

mortui erant, et revixerunt, perierant, et inventi sunt* Ac tunc plane perspicerent, quantum 
augusta nostra. religio virtutum omnium fecunda parens et altrix, ac vitiorum expultrix, tum 
privatae cujusque, tum publicae omnium felicitati conducat. Ubi enim ipsa religio, ejusque salu- 
taris dominatur doctrina, ibi necesse est, ut morum honestas, integritas, pax, justitia, caritas, 
et omnes virtutes vigeant; nec populi illis gravissimis divexantur malis, quibus misere oppri- 
muntur, ubi eadem religio, ejusque doctrina despicitur et conculcatur. 

Jam vero ex luctuosissimis factis raptim, dolenterque commemoratis, atque ex tri-. 
stissimis, quotidianis in Italia eventis omnes vel facile videre et conjicere possunt, quibus quan- 
tisque haec Apostolica Sedes sit objecta periculis, et quomodo acerbissimis rebellionis minis, 
ineredulorum odiis, et inimicorum Crucis Christi iris exposita. Furiales undique voces continen- 
ter personant, quibus acerrimi hostes clamare non cessant, hanc urbem Romam funestissimæ 
hujus Italicae perturbationis, ac rebellionis participem, immo caput esse debere. At dives in 
misericordia Deus haec impia inimicorum hominum consilia ac desideria omnipotenti sua virtute 
disperdat, e£ nunquam permittat, ut alma haec Urbs Nobis carissima, ubi maximo, ac plane sin- 
gulari suo beneficio Petri Cathedram collocavit, quae inexpugnabile est divinae suae fidei reli- 
gionisque fundamentum, ad calamitosissimum illum redeat statum a sancto Praedecessore Nostro 
Magno Leone tam graphice expressum *), cum primum Beatissimus Apostolorum Princeps eam- 
dem hanc urbem tune mundi Dominam est ingressus. 

Nos quidem etiamsi omni fere humana ope destituti, tamen officii Nostri probe me- 
mores, et omnipotentis Dei auxilio omnino fidentes, parati sumus cum ipsius vitae discrimine 
Ecclesiae causam Nobis a Christo Domino divinitus commissam impavide propugnare, et si opor- 
tuerit, eam adire regionem, ubi meliore, quo fieri possit, modo supremum Nostrum apostolicum 
ministerium exercere valeamus. 

Cum autem in tam horribili procella unicum, ac validissimum praesidium sit oratio, 
iccirco omnibus Venerabilibus Fratribus totius catholici orbis sacrorum  Antistitibus, universo 
catholico Clero, et cunctis Sanctae Matris Ecclesiae filiis, qui tot splendida erga Nos amoris 
et observantiae testimonia exhibere, et gravissimis Nostris et hujus Sanctae Sedis angustiis opi- 
tulari nunquam destiterunt, etiam atque etiam inculcamus, ut omni fide, spe et caritate oratio- 
nes et obsecrationes Deo semper offerant ad Ecclesiae hostes expugnandos, ilosque ad salutis 
semitas revocandos. „Magna enim, ut, Chrysostomi verbis utamur, arma suni preces, magna 
securitas, magnus thesaurus, magnus portus, tulissimus locus, modo sobrii et vigiles Dominum 
adeamus, mente nostra undique collecta, inimicoque mosirae salutis mullo aditu permisso“ **) 
In tantis ,autem, quibus opprimimur, laboribus, non mediocri certe utimur consolatione probe 
agnoscentes, Deum, quando Ecclesia sua humanis destituitur auxiliis, mira operari prodigia, 
quae suam omnipotentiam, divinamque dexteram evidentissime manifestant, planeque. corfirmant, 


*) S Leo Serm. 82. al. 80. in Natal. Apostolor. Petri et Pauli. i 
**) S. Joan. Chrysost. Homil. 30. in cap. 11. Genesis. s 

inferi portas nullo unquam tempore praevalituras adversus Ecclesiam, quc proinde de suis 
hostibus semper triumphans immobilis stabit usque ad consummationem saeculi. Verum summo- 
pere dolendum, quod certum non sit, hanc, vel illam nationem pretiosissimum divinae nostrae 
fidei, religionisque thesaurum semper esse servaturam. Et quidem multi existunt populi, qui olim 
fidei depositum, morumque disciplinam fideliter custodiebant, nunc heu! ab ea divulsi sunt petra, 
cui Ecclesiae aedifieium innititur, et ab eo sejuncti, cui potestas tradita confirmandi fratres, ac 
pascendi agnos, et oves, atque inter se dissidentes, et errorum tenebris obruti in maximo sa- 
lutis suae discrimine versantur. Atque hic haud possumus, quin pro Nostri muneris ratione 
omnes Summos Principes, aliosque populorum Moderatores vehementer in Domino obtestemur, 
ut aliquando intelligant, ac sedulo considerent gravissimum, quo tenentur, officium curandi, ut 
in populis religionis amor, cultusque augeatur, ac totis viribus impediendi, quominus in eisdem 
populis fidei lumen extinguatur. Vae autem illis Dominantibus, qui obliviscentes se esse Mini- 
stros Dei in bonum, praestare id neglexerint, cum possint, ac debeant; et ipsi vehementer pave- 
ant et contremiscant, quando sua presertim opera pretiosissimum destruunt thesaurum catholicæ 
fidei, sine qua impossibilé est placere Deo. Namque ante tribunal Christi durissimum subeuntes 
judicium videbunt, quam horrendum sit incidere in manus Dei viventis, ac severissimam ejus 
experire justitiam. 

Denique dubitare non possumus, quin Vos, Venerabiles Fratres, Nostrorum laborum 
testes ac participes, pro eximia et perspecta vestra religione, pietate, ac singulari rei catholi- 
cæ studio, una cum Nobis, et universa Ecclesia velitis fervidas conjugere preces, et clementis- 
simum misericordiarum Patrem assidue obsecrare, ut per merita Unigeniti Filii sui Domini 
Nostri Jesu Christi misereatur ltaliae, ac totius Europae, et universi orbis, et divina sua om- 
nipotentia efficiat, ut, omnibus profligatis erroribus, aerumnis ac perturbationibus, Ecclesia sua 
sancta ubique terrarum omni libertate ac pace fruatur, et humana societas a tantis, quibus jac- 
tatur malis liberetur, omnesque populi occurant in unitatem fidei, et agnitionis Filii ejus am- 
bulantes per semitas Domini, et in omni bono opere fructificantes.* 


Allocutio II. 

versatur circa calamitates, quibus Ecclesia catholica sub Imperio Russico quatitur, continetque sequentia: 

„Venerabiles Fratres! Luctuosum et nunquam satis deplorandum catholicae Ecclesiæ 
in Poloniae Regno, ac Russiarum Imperio statum cum summo animi Nostri moerore lamentari 
cogimur, Venerabiles Fratres. Optime cognoscitis, Nos vel ab ipso supremi Nostri Pontificatus 
exordio summopere cupientes afflictis ibi sanctissimae nostrae religionis rebus, ac spirituali illo- 
rum fidelium bono consulere, omnia suscepisse consilia, atque etiam cum Serenissimo ac Poteno 
tissimo Russiarum Imperatore, et Poloniae Rege Illustri iniisse Conventionem. Sed irritz fuer- 
Nostrae omnes sollicitudines. Namque non solum illa Conventio maxima ex parte haud fuit 
executioni mandata, ac omnino despecti gravissimi illi omnes Articuli, qui juxta promissiones 
ad optatum exitum erant adducendi, verum etiam magis quotidie conculcata fuere pacta, ac 

promissa ab ipsis Russiarum Imperatoribus ac Poloniae Regibus facta, et bellum a Russico Gu- 
bernio rei catholicae jamdiu indictum majorem in modum asperrimis hisce temporibus fuit con- 
flatum ad catholicam fidem in illis regionibus funditus evertendam. Nihil autem valuerunt 
Nostrae expostulationes per Nostrum Cardinalem a publicis negotiis factae apud illud Guberni- 
um, nihil Nostrae Litterae ad ipsum Serenissimum Principem scriptae, quibus nullum fuit datum 
responsum *) Atque hic omittimus denuo percensere numerando ea omnia, quae in Nostra En- 
cyclica Epistola ad Venerabiles Fratres Sacrorum Poloniae, et Russiarum Imperii Antistites da- 
ta, typisque edita vehementer deploravimus **) Idem enim Gubernium majore in dies insecta- 
tione catholicam oppugnans Ecclesiam semper impedivit, quominus Chelmensis Episcopus tres et 
amplius abhinc annos a Nobis renunciatus episcopalem posset consecrationem accipere. Postquam 
vero Venerabilem Fratrem Sigismundum Varsaviensem Archiepiscopum a suo grege divulsum in 
longinquas amandavit regiones, ei severissime interdicta omni cum suae Dioecesis fidelibus 
communicatione, Dilectum quoque Filium Paulum Rzewuski illius Vicarium Generalem et Suffra- 
ganeum Episcopum Prusensem in partibus Infidelium a Nobis electum, et nunquam ob impedi- 
menta ab ipso Gubernio allata consecratum m;litari manu comprehensum in exilium ejecit. Atque 
id propterea, quia idem Vicarius de ecclesiasticis negotiis Rescripta a Nobis motu proprio data: 
ad alios Poloniae Ordinarios perferenda curabat. Vix autem eodem Vicario Generali in exilium 
pulso, non dubitavit civilis Varsaviae Praeses Metropolitani Templi Varsaviensis Canonicos ad 
se vocare, eisque praecipere, ut, nulla interposita mora, Vicarium Capitularem a se propositum elige- 
rent. Quibus iniustis mandatis iidem Canonici merito, et cum eorum laude obstiterunt, cum 
potissimum praesto essent alii, qui ab Archiepiscopo Varsaviensi ad Vicarii Generalis munus 
obeundum fuerant destinati, quoties commemoratus Dilectus Filius Paulus Rzewuski fuisset ex- 
pulsus, quemadmodum infeliciter evenit. Wilnensis autem Episcopus a sua Dioecesi abreptus 
iamdiu in exilio misere vivit, quin ullo modo episcopale suum munus exercere, et gregis sibi 
commissi bono consulere possit. 

Insuper, Venerabiles Fratres, promulgata ab eodem Gubernio sunt decreta, quibus catholi- 
cà Ecclesia, ejusque auctoritas, leges, ac disciplina proculcantur. Namque hisce decretis omnia 
pene Regularium utriusque sexus Ordinum Coenobia de medio sublata fuere, atque omnia cujus- 
que Regularis Ordinis bona publico aerario adjudicata, et paucissimae Religiosae Familiae, quae 
adhuc supersunt, à suorum Summorum Moderatorum regimine abstractae, et Ordinariorum juris- 
dictioni subjectae, et universus Catholicus Clerus tum in Polonia, tum in Russiarum Imperio 
omnibus suis bonis vel ad Episcopos, vel ad Canonicorum Collegia, vel ad paroecias, vel ad 
ecclesiastica beneficia, vel ad quaelibet alia pia, et religiosa instituta pertinentibus spoliatur, et 
eorumdem bonorum redditus publici aeris alieni administrationi committuntur. Atque eisdem de- 
cretis contra ecclesiasticas leges, contra supremam hujus Sanctae Sedis auctoritatem et omnia 
jura statuitur nova catholici Cleri dispositio, nova in omnibus Dioecesibus cujusque Canonico- 
rum Collegii existendi ratio, nova paroeciarum divisio, et Capitula Collegialium Ecclesiarum a- 


(1) Lit. 22 April 1883. (2) Epist. Encycl. die 30 Julii 1864. 


bolentur, et Episenpornm plane destruitur auctoritas, ac libertas, cum ipsi sine Gubernii consen- 
su nullum parochum, nullum parochiarum administratorem, aut vicarium eligere possint. Ejus- 
dem autem Gubernii decreto Cameneciensis catholica Dioecesis suppressa, ac proprio adempta 
pastori cum Luceoriensis, et Zitomeriensis Dioecesium administratione fuit conjuncta. Legitimi 
Sandomirensis, et Cracoviensis praesertim Dioecesium Parochi ad Gubernii arbitrium de una ad 
aliam parochiam traducti, de proprio gradu deturbati, aliique in eorum locum "suffecti, Plocen- 
sis vero Dioeceseos Seminarii aedes confiscatae fuere, et illius Episcopus Clericos Alumnos in 
coenobium olim Franciscalis Ordinis extra civitatis moenia transferre coactus, omnibus eccle- 
siasticis viris commeatus denegatus, ne ultra mille passuum spatium a propria residentia dis- 
cedere, et inter se communicare possint. Illorum autem fidelium cum hac Apostolica Sede com- 
municatio a Russico Gubernio tanta severitate est interdicta, ac omnino sublata, ut Nos maxi- 
mo animi Nostri dolore haud amplius ullo modo possimus pro supremi Nostri Apostolici mini- 
sterii officio dilectam illam Dominici gregis partem juvare, ejusque spiritualibus indigentiis opem, 
auxiliumque ferre. Atque utinam me veri sint tristes nuncii, qui nuper ad Nos pervenerunt, de- 
signatum nempe Chelmensem Episcopum, et Cathedralis illius Templi Canonicos majore ex parte 
ab eodem Gubernio in ignotas regiones fuisse amandatos. Nihil vero dicimus de assiduis cujus- 
que generis insidiis, artibus, et conatibus, quibus idem Gubernium catholicae Ecclesiae filios ab 
ejus sinu abripere, eosque ad funestissimum schisma totis viribus pertrahere anmnititur, nihil de 
carceris, exilii, aliisque poenis, quibus Episcopi, sacrique Ecclesiae Ministri, Religiosique Viri, 
et catholici fideles suae religioni firmiter adhaerentes, et Ecclesiae jura propugnantes mise- 
re subjiciuntur, 

Quae omnia manifestius apparent ex accurata rerum omnium expositione, quam op- 
portunis documentis munitam, ac typis editam Vobis quamprimum tradendam jussimus. Atque 
ita universus catholicus orbis agnoscet, quam diuturnum sit bellum a Russieo Gubegnio sanctis- 
simae nostrae religioni illatum, ut ipsa in Poloniae Regno, et Russiarum Imperio penitus dele- 
atur. Haud ignoramus, ex funestissima , et omnino damnanda rebellione idem Gubernium arri- 
puisse occasionem ad tam dira contra catholicam Ecclesiam suscipienda consilia, dum rebellio- 
nis rei debitis modis cohiberi, et puniri poterant, quin Ecclesiae tam grave bellum inferretur. 
Atque ita Deo placuisset, ut nemo ex Ecclesiae potissimum Ministris se perniciosissimis fatalis 
hujusmodi perturbationis motibus immiscuisset. Nos quidem nunc denuo, uti alias, rebellionem 
summopere damnamus et reprobamus, omnesque fideles, ac praesertim ecclesiasticos viros mo- 
nemus, et exhortamur, ut impia rebellionis principia ex animo abhorreant, detestentur, ac subli- 
mioribus potestatibus subditi sint, illisque fideliter obediant in iis omnibus, quae Dei, ejusque 
sanctae Ecclesiae legibus minime adversantur. 

In tanto autem dolore non leve Nobis affert solatium eximia illorum Catholicorum 
virtus et constantia, qui licet tantopere divexati tamen, Deo adjuvante, in catholicae religionis 
professione stabiles.et immoti permanent, et malunt asperrima quaeque perpeti. quam ab eadem 
sanctissima religione, atque hac Apostolica Sede deficere. 

Interim vero Dei, ejusque Ecclesiae, et Religionis causam Nobis divinitus commisam 
strenue tuentes, partesque Nostras Apostolica libertate explentes, in hoc amplissimo Vestro con- 
sessu Pontificiam Nostram attollimus vocem, et omnia decreta et acta a Russico Gubernio in 
Religionis, Ecclesiae, et hujus Apostolicae Sedis jurium detrimentum edita, ac patrata summo- 
pere damnamus, reprobamus, et omnino irrita, ac nulla esse declaramus. 

Verum sperare volumus fore, ut Serenissimus ac Potentissimus Russiarum Imperator, 
et Poloniae Rex Illustris serio considerans, catholicam religionem, ejusque salutarem doctrinam 
firmissimum esse Imperiorum Regnorumque fundamentum, ac temporariae quoque populorum 
tranquillitati, et felicitati maxime conducere, velit pro sua humanitate, et animi celsitudine 
justissimis Nostris votis, ac postulationibus annuere, ac suprema sua auctoritate efficere, ut in 
vastissimi sui Imperii regionibus catholica Ecclesia , ejusque cultores a tot calamitatibus respi- 
rent et jamdiu exoptatam assequantur pacem, et liberum suae religionis exercitium. 

Ne desinamus autem, "Venerabiles Fratres, assiduis fervidisque precibus divitem 
in misericordia Deum in humilitate, et contritione cordis nostri orare et obsecrare, ut propitius 
respiciat super hzreditatem suam, et exurgat in adiutorium populi sui et Catholicam Ecclesiam tot un- 
dique jactatam procellis, tot afüictam periculis, tot divexatam calamitatibus divina Sua dextera 
protegat, adjuvet, defendat, eique optatissimam pacem, ac triumphum concedat.“ 


Regimina in Allocutionibus attaceta quam funestis principiis in Hierarchiam et ejus patri- 
monia ferantur, non hodie e superioribus Vos Dilecti in Christo Fratres! notitiam capitis, sed a 
pluribus jam annis, ex aliis publicis relationibus abunde perepistis. 

Si Pater in coelis utique Rector universi tantas in Ecclesiam Catholicam procellas per- 
mittere et nedum avertere dignatur, provocati ab Ipissimo Pontifice extollamus jugiter manus in Coe- 
lum in planctu, jejunio et oratione, prout Israelitae sub Machabaeis, Christiani sub persecutionibus 
aut aliis in regno Christi perturbationibus , clamantes ad Filium Dei cum Apostolis in navigio: D o- 
mine salva nos, perimus; aut cum universali Ecclesia: Exurge Domine, adjuva nos 
et libera nos propter nomen Tuum. Causam utique tantarum s&rumnarum haud alibi quaeramus, 
quam in populorum iniquitate, quae prius sincera non fucata poenitentia expianda venit. Alias frustra 
cum Psalte inquirimus: Quare fremunt gentes et populi meditantur inania... concutere in fundamentis 
Ecclesiam super firmissima petra extructam .....? Quare preterea adsistunt reges terrae, quibus po- 
testas beandi populos a Deo concredita est, et quare principes conveniunt in unum, adversus Domi- 
num et advérsus Christum ejus dicentes in obcaecatione sua: Dirumpamus vineula, quae Dominus, et 
Christus nec non hierarchia imposuit Catholicis et nobis, et projiciamus a nobis jugum ipsorum. Utinam 
jam ante januam nostram adsit impletio prophetiae: ,,Qui habitat in coelis, irridebit eos et Dominus 
subsannabit eos. Tunc loquetur ad eos in ira sua et in furore suo conturbabit eos.* Psal. II. 1. — 5. 
O Regina coeli! quam nuuc populus noster mysteriis SS. Rosarii tantoper colere inchoavit, deprecare 
filium pro nobis et oppressis et efflagita auxilium, ut quondam sodalibus Rosarianis, sub "Turcarum in- 
vasionihus. Imperet ventis, ut sedentur, et fiat tranquillitas maris. Etiam Vos Patroni Regnorum vestris 
temporibus religioni catholicae addietorum, intercedite nunc pro patria quondam vestra, nunc sub tristi 
rerum constellatione constituta, ut quantecyus conspiciat sidus salutis. 

Porro sumamus Collectam pro Papa nunc afflictissimo quotidie, si festo I vel IE Class. aut 
alia ex causa non impediamur, nec non jejunium Adventus simulque devotiones pro impetrando 
quoocyori adventu prosperitatis Ecclesiae. 

Tarnoviae die S. Stan. Kostka Patroni Regni non semel conspicui. 


! E Consistorio Episcopali, 
Josephus Alojsius, Tarnoviae die 29. Nov. 1866. 
Episcopus Tarnoviensis. JOANNES FIGWER, Cancellarius. 


'l'arnovie «& Premisliæ. 'l'ypis Anastasii Rusinowski, 1866. , 


Impensis lllustrissim: ae Reverendissimi Consistorii. 


